
Quant la saison d'iver decline,
Que par droit toute riens s'encline
Selonc nature a faire joie,
Si qu'il n'est riens qui ne s'esjoie,
Tant soit assis en cuer villain,
Car maint aimment -- et j'aussi l'aim --
Trop plus le printemps que l'iver,
Car neis les bestes et li ver
Qui contre lui de la terre issent
De sa venue s'esjoïssent,
Et li oisillon s'en esgaient,
Qui a faire joie s'essaient
Et li paient en leur latin
Toudis, au soir et au matin,
Joliement sa droite rente,
C'est que chascuns chante ou deschante
Et face feste en sa venue,
Pour ce qu'il a esté en mue,
Car Nature si leur commande
Que chascuns a chanter entende,
Si que par prés et par rivages,
Par plains, par aunois, par boscages,
Par montaingnes et par valées,
Chantent tuit, les gueules baées,
Si font maint son et maint hoquet;
Car quant il voient le bosquet
Vert et flouri et l'aube espine,
Qui leur gorgette pas n'espine,
Quant il en mengüent la greinne,
Chascuns de bien chanter se peinne.

En ce dous temps dont je vous cont,
Dou mois d'avril le jour secont,
L'an mil trois cens quarante deus,
Forment estoie sommilleus,
Si qu'en un lit couchiez estoie,
Pour ce que mestier en avoie.
Mais n'i fis pas moult lonc sejour,
Car grant piece devant le jour
M'esveilla li dous rossignos,
Qui jolis estoit et mignos,
Li tarins avec l'alouette,
Le chardonnerel, la linnette,
Le papegaut, la salemendre,
Et le dous chant de la calendre,
Qui est de si noble nature
Que, quant aucune creature
Malades gist, et on li porte,
On scet a li tantost, se morte
Sera de ceste maladie
Ou s'elle en doit estre garie,
Car se la kalendre l'esgarde,
On est certeins qu'elle n'a garde;
Et s'elle li tourne la teste,
On scet bien que sa mort est preste
Et que mais garir ne porra
De ce mal, einsois en morra.
Einsi est il, se Dieus me gart,
De ma dame et de son regart:
Car je sui de tous maus gardez,
Quant je suis de li regardez,
Ne doubtance n'ay de morir.
Helas! et je ne puis garir,
Eins suis en paour de ma vie,
Quant ses dous regars signefie
Ma mort: c'est quant elle le tourne
Ailleurs, dont trop griefment m'atourne.
Mais laissier vueil ceste matiere
Et revenir a la premiere,
N'orendroit plus n'en rimeray,
Pour ce qu'ailleurs a rimer ay.
Si vous di que de tous oisiaus
Ooit on la les chans nouviaus,
Car chascuns rendoit a sa guise
Au printemps loange et servise.
Si les escoutai longuement
Moult volentiers, et vraiement,
J'y prenoie moult grant delit,
Car leur chanter tant m'abelit
Qu'endormir depuis ne me pos,
Dont j'entroubliay mon repos.
Car le manoir ou je gisoie
Estoit loing de gens et de voie,
Assis dessus une riviere
Douce, clere, seinne et legiere,
Qui couroit entour un vergier
Si bel, si gent, qu'a droit jugier,
Qui sagement souhaideroit,
Souhaidast assez, perderoit,
Car de tous fruis, de toutes entes,
De tous arbres, de toutes plantes,
De toutes fleurs, de toutes greinnes,
De toutes bonnes herbes sainnes,
De toutes fonteinnes estranges
Qui doivent recevoir loanges,
De toutes les bestes les genres,
Les grans, les moiennes, les menres,
De tout ce qu'on doit bon clamer,
Soit deça mer, soit dela mer,
Avoit assés et a devis
En vergier que ci vous devis.
N'onques n'i plouvoit, ne ventoit,
Qu'adès printemps y habitoit,
Ne le soleil pour sa chalour
N'amenrissoit point la coulour
De l'erbe, qu'adès ne fust verte,
De l'ombre des arbres couverte.

Et je qui la venus estoie,
Pour ce qu'oy parler avoie
Dou vergier et de la merveille
Qui de toutes se despareille,
Car tant est sauvage et diverse
Que nuls faus n'i va qui n'i verse,
Sans plus atendre me levay,
Et moy levé, mes mains lavay;
Moy lavé, sans plus atargier,
M'en alai devers le vergier
Qui fu de la riviere enclos
Tout environ sans autre clos,
Qu'autre fortresce n'ot entour,
Donjon, muraille n'autre tour.

Et quant je vins seur le rivage,
N'i vi pont, planche ne passage
Par ou je peüsse passer.
Si pris durement a penser
Comment et par ou passeroie
En vergier, et rapasseroie,
Car l'eaue estoit parfonde et large,
Si n'i choisi batel ne barge,
Dont moult forment me desplaisoit;
Car le vergier tant me plaisoit
Qu'onques tant riens ne desiray
Com d'estre y, dont moult souspiray;
S'alay longuement et assez
Et tant que je fui tous lassez,
Car j'aloie amont et aval
Et n'avoie point de cheval.
Mais en la parfin tant alay
Qu'en un trop biau lieu m'avalay;
Si vi en l'ombre d'un arbril,
Droitement le tiers jour d'avril,
Un batel si bel et si riche
Que s'il fust au duc d'Osteriche,
Ou le pape, ou le roy de France.
S'estoit il biaus, car sans doubtance,
Il estoit si bien abilliez,
Si garnis, si apparilliez
Et si joliement couvert
D'un fin drap de soie tout vert
Qu'on ne porroit mieus souhaidier,
Ce croy, se Dieus me puist aidier.

Si fui trop liez, quant je m'i vi.
Et savez com je me chevi?
Celle part couri sans demeure,
Car ja vëoir ne cuidai l'eure
Que je fusse outre la riviere,
S'entray dedens a lie chiere.
Mais je n'i trouvay creature
Fors moy seul; si pris l'aventure.

Adont le batel destachay
Et la corde dedens sachay,
Si resgardai tout environ
Et y trouvai un aviron
De quoy conduire le devoie.
Mais vraiement, riens n'en savoie,
Ne ne m'en deüsse entremettre,
Car pas n'en estoie bon mestre.
Nompourquant tant fis et rivay
Que passé a l'autre rive ay,
Dont je fu si liez que sans doute
Se j'eüsse l'empire toute,
Je n'eüsse pas si grant joie
Com j'eus, quant passé me vëoie,
Pour vëoir les estranges choses
Qui en ce vergier sont encloses.

Lors sailli hors de la nacelle
Qui tant fu gracieuse et bele,
Si l'atachay a une saus
Bien et fort. Tels fu mes consaus,
Pour ce que trouver la peüsse,
S'au retour mestier en eüsse.
Et quant je l'os bien atachie,
Par le vergier, sans compaingnie,
Moult liés de cuer m'acheminay
Et tout droit pris mon chemin ay
A une sente po batue,
Pleinne d'erbe poingnant et drue,
Toute arousée de rousée,
Car douce estoit la matinée.
Si cheminay longuettement,
En regardant com gentement
Li vergiers estoit compassés;
Car d'arbres y avoit assés,
Mais de groisseur et de hautesse
Furent pareil et par noblesse
Planté, si que nuls ne savoit
Com plus de l'un a l'autre avoit.
Et aussi com par erramie,
Pour faire grigneur melodie,
Furent sus li oisel assis,
Sa un, sa deus, sa cinc, sa sis;
Si qu'en escoutant le deduit
Des oisiaus, Amours qui me duit
A faire son trés dous plaisir
De fin cuer et de vray desir
Me fist a ma dame penser
Bonnement, sans villain penser;
Car la trés douce imprecion
De son ymagination
Est en mon cuer si fort empreinte
Qu'encor y est et yert l'empreinte,
Ne jamais ne s'en partira,
Jusques a tant qu'il partira;
Et je suis tous siens sans depart,
N'autre fors li en moy ne part.
Car c'est mes cuers; c'est ma crëance;
C'est mes desirs; c'est m'esperence;
C'est ma santé; c'est ma baudour;
C'est mes confors; c'est ma valour;
C'est ma dolour; c'est ma durté;
C'est toute ma bonneürté;
C'est ma pais; c'est ma soustenence;
C'est mes recours; c'est ma fiance;
C'est ma mort; c'est ma maladie;
C'est ce qui me soustient en vie;
C'est quanque j'aim; c'est quanque vueil;
C'est celle qui puet a son vueil
Moi, qui siens sui, faire et deffaire
Et d'un tout seul regart refaire.

Tout quanque j'ay de li me vient;
Tout adès de li me souvient;
Toudis la voy; toudis l'aour;
Toudis la ser; toudis l'onnour;
Tout mon penser, tout mon plaisir,
Tout mon voloir, tout mon desir
A si que riens ne me destourne
Qu'a li ne pense, ou que je tourne;
Ne je ne fais celle part tour
Qu'adès ne voie son atour
Et que sa grant douceur ne sente
Toudis dedens mon cuer presente.

Briefment, c'est quanque je puis dire:
Elle me fait plourer et rire
Et resjoïr a son voloir,
Ne son vueil ne puis desvoloir,
Eins ne vueil fors ce qu'elle vuet;
Vivre ou morir faire me puet.
C'est tout. Or en face a sa guise,
Car tous suis mis en sa franchise.

Et se Dieus me doint nom d'ami
De li que j'aim trop mieus que mi,
Que s'il estoit a ma devise
Qu'en lui de mon petit servise
Deüsse avoir aucune joie,
Riens plus ne li demanderoie
Fors tant qu'a son trés dous viaire
Peüst bien mes services plaire
Et qu'elle sceüst que siens sui,
Si que mieus l'aim que mi n'autrui,
De cuer, sans pensée villeinne,
Plus que Paris ne fist Heleinne.
C'est ce qu'avoir de li voudroie,
Comment que po dignes en soie
Et que pas n'aie tant servi
Que j'aie tel bien desservi;
Car se cent mil ans la servoie,
Les cent pars n'en desserviroie.
Nompourquant soit toute certeinne
Que mes cuers nuit et jour se peinne
A fin qu'elle sache de vray
Que loiaument, tant com vivray,
Serai siens de volenté vraie;
Car la plus grant paour que j'aie
Est celle que trop po ne dure
Pour li servir; car j'ay ma cure,
Mon cuer et quanque je puis faire,
Mis en li servir sans retraire,
Et je li doy que soit servie
De moy tous les jours de ma vie.

Einsi pensoie et repensoie
Comment ma dame serviroie.
Si pensai si parfondement
Qu'ailleurs n'avoie entendement,
Et si forment y entendi
Qu'en vergier ma sente perdi.
Si m'embati en une pleinne
De ronces et d'espines pleinne;
Et enmi avoit un buisson
Moult espès, dont j'eus grant frisson,
Car uns lions, hure levée,
En sailli, qui de ma pensée
Me geta, sans plus demourer,
Car je cuiday que devourer
Me deüst. Pour ce ne savoie
Comment de moy faire devoie,
Car je n'eus coustel ne espée,
Hache, guisarme, ne riens née
Dont je me peüsse deffendre;
Et li lions, sans plus atendre,
S'en est par devers moy venus
Legierement, les saus menus.
Mais comment que moult le doubtasse
Et que trop mieus ailleurs l'amasse,
Ne fu je pas si esperdus,
Ne de maniere si perdus,
Que n'eüsse le souvenir,
Qu'Amours faisoit en moy venir,
De ma trés douce chiere dame
Que j'aim de cuer, de corps et d'ame.
Mais lors que de moy s'aprocha,
Fierement la teste hocha.
Et quant je me vi en tel point,
Je dis trop durement a point:
«Chiere dame, a vous me commant!»
Si ne sos pourquoy ne commant,
Se ce ne fu par la puissance
De ma dame; car sans doubtance,
Aussi tost com j'eus dit le mot,
Talent de mal faire ne m'ot,
Einsois devant moy s'arresta
Et me resgardoit a esta.
S'en merciay devotement
Ma dame et Amours ensement,
Car j'estoie a ma fin venu,
Se d'eaus ne me fust souvenu.

Lors vint vers moy tout belement
Li lions, aussi humblement
Com se fust un petit chiennet.
Et quant ce vi, je dis:«Bien est.»
Si li mis ma main sus la teste.
Mais plus doucement qu'autre beste
Le souffri et joint les oreilles,
Dont j'avoie trop grant merveilles
Comment une beste si fiere
Estoit de si douce maniere.
Si regarday que ce seroit
Et ce que li lions feroit,
Car il fist, se Dieus me consaut,
Entour moy maint tour et maint saut,
Et longuement me conjoy,
Dont mes cuers moult se resjoy.
Il me regarda environ
Et prist le pan de mon giron
A ses dens, aussi sagement
Com s'il eüst entendement;
S'aloit devant et je après.
Mais il me tenoit si de près
Qu'il sambloit qu'il me vosist dire:
«Venez hardiement, biau sire!
Car vous estes en mon conduit.»
Si prenoie moult grant deduit,
Car j'estoie tout asseür
Que c'estoit aucun bon eür,
Si le suï moult volentiers.
Mais sans voies et sans sentiers
Me mena plus de trois archies
Parmi ronces, parmi orties
Et par espines plus agües
Que ne sont aguilles molues,
Qui en pluseurs lieus me pongnirent,
Si que le sanc saillir en firent.
Ne je ne cuidasse jamais
Qu'en vergier eüst tel lieu, mais
C'estoit pour les sauvages bestes
Qui n'aimment pas les lieus honnestes.
Mais pour ce ne laissay je pas
Que n'alasse plus que le pas
Piet a piet avec le lion,
Car toute estoit m'entention
A savoir ce qu'il voloit faire.
Mais a l'issue dou repaire
Ou tant ot ronces et espines,
Orties et maises racines,
Os je bien mestier de ma dame;
Car se dit n'eüsse, par m'ame,
Einsi qu'avoie dit devant:
«Chiere dame, a vous me commant!»
Je sui tous certeins que mors fusse,
Ne qu'estre eschapés n'en peüsse.
Car j'y vi de maintes manieres
De bestes crueuses et fieres,
Dragons, serpens, escorpions,
De toutes generations,
Buglos, chameus, tygres, pantheres,
De tous genres, peres et meres,
Olifans, liepars et liepardes,
Ourses, lins, renars et renardes,
Loiemiers, grans alans d'Espaingne,
Et pluseurs matins d'Alemagne,
Castors, aspis et unicornes,
Et une autre beste a deus cornes,
Trop diverse et trop perilleuse,
Trop estrange et trop venimeuse;
Car plus des autres la doubtay,
Et encor de li grant doubte ay.
Son nom ne saroie nommer.
Je croy qu'elle vint d'outre mer,
Si vorroie bien qu'elle y fust
Et que retourner n'en peüst,
Et s'elle en voloit retourner,
Que maus tempès telle atourner
La peüst que, se la mer toute
Jusqu'a la darreniere goute
Ne buvoit, qu'elle y fust noïe
Pour faire aus poissons compaignie,
Et toutes les autres aussi,
Si vivroie a meins de soussi.

Mais toutes ces bestes ensamble
Estoient d'acort, ce me samble,
Pour faire grevance au lion,
Chascune en sa condition,
Car toutes après li braioient
En leur jargon et glatissoient,
Et bien croi qu'elles l'estranglassent,
S'elles peüssent ou osassent,
En traïson ou autrement,
Sans atendre autre jugement;
Et d'aucunes bien s'en vengast
Li gentils lions, s'il deignast.
Mais je vi bien a sa samblance
Qu'il n'en voloit autre vengence;
Et si faisoient tel tempeste
Que j'en eus grant mal en la teste,
Et au lion trop desplaisoit;
Car si maise chiere faisoit
Que, s'il fust en cent lieus plaiez,
Ne fust il pas si esmaiez.
Car je le vi deus fois ou trois
Qu'il estoit si forment destrois
Que par un po qu'il ne moroit.
Mais pour ce pas ne demouroit
Qu'il n'en alast toudis son erre,
Le chief enclin devers la terre.

Einsi longuement me mena
Li lions qui moult se pena
De venir ou il voloit estre;
Si trouva une voie a destre
Et entra en un sentelet
Sëant dessus un ruisselet
Qui descendoit d'une fonteinne.
Mais li lions a longue alainne
En lapa et en but assez.
Et j'aussi qui fu tous lassez
En bu, car mestier en avoie.
Si nous meïsmes a la voie
Et finablement tant alames
Sus le ruissel, que nous trouvames
Une fonteinne bele et gente,
Et dalés avoit une tente
Bele et riche et trop bien tendue,
Environnée d'erbe drue,
Qu'elle sëoit en un praiel
Si bel qu'onques ne vi plus bel.

Entre la tente et la fonteinne,
Ou venus estoie a grant peinne,
En grant doubte et en grant peril
Aveques le lion gentil,
Ot un tapis d'uevre sauvage,
Fait a la guise de Cartage,
Ou il avoit pluseurs coussins
De soie et d'or, riches et fins.
La sëoit la plus gente dame
Et la plus gaie qu'homs ne fame
Veïst onques, a mon devis,
De corps, de maniere et de vis,
De dous regart, de simple chiere,
De maintieng, de sage maniere,
De rire et jouer gentement
Et de tout autre esbatement
Que bonne dame doit savoir.
Et pour ce que n'ay pas savoir
Tel que bien peüsse a droit dire
Les biens, ne la biauté descrire,
Qui sont en sa douce figure,
M'en tairay; qu'il n'est creature,
Ne fu, ne jamais ne sera,
Ja tant n'i estudiera,
Qui bien la sceüst deviser,
Tant parfont y sceüst viser;
Et pour ce m'en tais et tairai.
Mais nompourquant tant en dirai
Que je say bien que Dieus li donne
Tout ce qu'il faut a belle et bonne.
Mais trop bien fu acompaingnie
De chevaliers, d'escuerie,
De dames et de damoiselles,
Juenes, gentis, gaies et beles,
Et tout fu de si bel arroy
Com ce qu'elle fust fille a roy.
Et bien croy qu'elle fu royne,
Car une couronne d'or fine
De la plus riche perrerie
Que veïsse onques en ma vie
Avoit assis dessus son chief,
Ne je n'i vi plus de meschief,
Fors tant que la couronne d'or
Qui valoit trop mieus d'un tresor
Milleur et plus belle apparoit
Pour sa biauté qui la paroit.

Et quant li lions l'a veü,
Onques n'ot si grant joie eü.
Il dressa maintenant la teste
Et commensa a faire feste.
Moult avoit droites les oreilles;
De sa queue faisoit merveilles.
De courir estoit moult engrans;
Il faisoit les saus si trés grans
Que durement m'en mervilloie.
Bien vi qu'il avoit trop grant joie.
De ses ongles gratoit en terre.
Il prisoit moult petit la guerre
Des bestes qui li vuelent nuire
Et qui le pensent a destruire;
Qu'elles l'espioient de long.
Bien le vi; pour ce le tesmong.

Einsi fu li lions joieus
Et j'avec li moult grant joie eus,
Quant je pos vëoir vis a vis
La dame que ci vous devis.
Car cent fois plus que je ne die
Estoit belle et bien enseingnie.
Mais encor fait un eslais a
Li lions, et puis me laissa
Et sans attendre, doucement,
Humblement et courtoisement,
Devers la dame se trey
Qu'il ama moult et oubey,
Et devant li s'ageloigna:
Bien vi que moult la ressoingna,
S'avoit sa queue entre ses gemmes.
Mais de toutes les autres dames
Ne faisoit chiere ne samblant.
Mais belement, a cuer tremblant,
Devers la dame s'aprochoit,
Si que sa robe a li touchoit,
Si coucha sa teste desseure.
Et la dame, que Dieus honneure,
De sa blanchette main polie
Le poil de son chief aplanie
Et li demande dont il vient,
Que rendre raison l'en couvient.
Li lions, qui tant la conjoit
Que bien pert que moult s'en esjoit,
Car de bien et de joie a tant
Que plus ne puet, la dame entent,
Ce me fu vis, a sa maniere;
Car doucement leva la chiere
Et sambloit qu'il li vosist dire
La grant doleur, le grief martyre
Que les autres bestes li font,
Dont li cuers en ventre li font,
Et comment elles ne le puelent,
Comment mettre a la mort le vuelent,
Com le diffament, com l'abaient,
Poingnent, espient et detraient,
Comment il ne s'ose vangier,
Comment il vit en tel dangier
Qu'il li couvient feindre estre amis
A ses plus mortels anemis,
Comment humblement les endure,
Comment il met toute sa cure
Si qu'il les puist en gré servir,
Comment il se vuet asservir
Devers elles, si qu'elles l'aimment,
Comment elles de li se claimment
En traïson et faussement,
Comment leur jangle fausse ment,
Comment tour, murail ne fortresse
N'a, fors de sa haute noblesse,
Retour, refuge ne ressort,
Comment elle est fonteinne et sort
Dont toute sa joie descent,
Comment, s'elle ne le deffent
Vers les bestes, qu'il est destruis,
Comment elle est l'ente et li fruis
Dont doit venir la medecine
Pour li garir, s'elle s'encline
Tant seulement qu'elle ne croie
Chose qu'encontre lui dire oie,
Comment il ne puet riens valoir,
Se ne vient de son dous voloir,
Comment sa vigour et sa force
A dis doubles croist et efforce
Sans plus de son trés dous regart.
Mais li lions, se Dieus me gart,
Pluseurs fois vers moy regarda,
Car il moy pris en sa garde a,
Et me sambloit a son corage
Qu'il me traisist en tesmognage
Pour tesmongnier la verité
De ce que j'ay ci recité.

Mais einsi com je remiroie
La dame en qui je me miroie
Et la maniere dou lion,
J'entrevi un escorpion
Et pluseurs bestes en la place
De celles qui mieus vont par trace
Qui volentiers l'alassent poindre,
S'elles s'osassent a li joindre.
S'i fu une beste cornue
Qui a peinnes s'en est tenue;
Et quant elle ne pot pis faire,
De courrous commensa a braire.
Mais la dame plus n'atendi,
Qu'aussi tost qu'elle l'entendi,
Devers li ses dous yeus tourna,
Dont le lion mal atourna,
Car quant il vit que li espars
De ses dous yeus estoit espars
Sus li et sus les autres bestes
Qui de li destruire sont prestes,
Il se parti de sa presence
A tel meschief que sans doubtance
A po que ses cuers ne partoit,
Quant de la dame se partoit.
Car il estoit si forsenez,
Si dolereus, si mal menez,
Li las, qu'il se desesperoit
Et parmi le pourpris queroit
Yaue, feu ou fosse parfonde,
Pour finer sa vie en ce monde.
Mais ja ne fust si despaisiez
Qu'il ne soit tantost rapaisiez,
Car la dame le rapaisoit
Toutes les fois qu'il li plaisoit.

Si vous dirai par quele guise
La dame, ou moult ot de franchise,
Avoit le lion si donté:
Par son sens et par sa bonté;
Qu'en riens son vueil ne desvoloit,
Eins faisoit quanqu'elle voloit,
Ne riens ne li pooit desplaire
Qui a la dame peüst plaire.
Si que quant einsi en son ire
Estoit li lions, sans plus dire,
Quant la dame le regardoit
De ses dous yeus, plus n'atendoit,
Eins retournoit legierement
Vers sa dame si liement
Qu'il n'avoit doleur, ne tristesse,
Ne chose contraire a leesse,
Tant com cils regars li duroit
Qui de tous ses maus le curoit;
Si se couchoit moult doucement
Aus piez la dame, et humblement
Resgardoit son trés dous viaire.
Mais qui oïst les bestes braire
Et la noise qu'elles faisoient,
Quant einsi le lion vëoient,
C'estoit hideur a escouter,
Car moult faisoient a doubter.
Mais li lions les escoutoit
Si pou que riens ne les doubtoit,
Quant il vëoit la douce
Face qui toutes ses dolours efface.

Einsi li lions se deduit,
Et prent sa joie et son deduit,
En regardant la douceur fine
Qui le donte, qui le doctrine,
Qui rire le fait et chanter,
Qui le fait pleindre et dementer,
Qui le fait fremir et doloir
Et resjoïr a son voloir,
Qui aussi com la chantepleure
Fait que moult souvent chante et pleure;
Quar quant la dame se consent
Que son trés dous regart descent
Seur les bestes qui eu pourpris
Sont, li lions est si despris,
Si las, si tristes, si dolens
Qu'il n'est faucons, tant soit volens,
Qui volast de vol si legier
Comme il court parmi le vergier,
Com cils qui n'a de riens envie
Fors de briefment finer sa vie.
Et quant sa dame le regarde,
En l'eure est garis, n'il n'a garde
Qu'il soit ja si desconfortez
Qu'il ne soit tous reconfortés
Et qu'il ne face son retour
Devers son gracieus atour.

Einsi par sa noble maistrie
La dame le lion maistrie
Seulement par son dous regart,
Car il n'a paour ne regart
Qu'il ne soit de tous maus gardez,
Quant il est de li regardez.
Mais aussi tost comme il le pert,
A son samblant trop bien appert,
Tant est desconfis et perdus,
Tristes, dolens et esperdus.

Einsi le vi .IX. fois ou dis
En tel point qu'il sambloit toudis
Qu'il deüst morir sans demeure,
N'onques mais, se Dieus me sequeure,
Ne vi beste, grant ne petite,
Si mate ne si desconfite.
Mais ja ne fust en si mais point,
Qu'en l'eure ne fust mis a point,
Sains et haitiez et pleins de joie
Par ce regart. Que vous diroie?
Souvent estoit dolens et liez,
Dont je fui trop esmervilliez,
Comment de si trés grant tourment
Il pooit si soudeinnement
Avoir joie si souvereinne,
Car la mutation soudeinne
Si est moult malaisie a faire,
Si com je l'ay oy retraire.

Si cheï en moult grant pensée
Comment a moy ne fust celée
La verité de pluseurs choses
Qui eu vergier furent encloses,
Especiaument dou lion
Qui estoit en subjection
Tele qu'onques mais beste mue
Ne fu si subjette veüe,
Des bestes qui si fort le heent
Que toutes a li honnir beent,
Et de la nacelle legiere
Qui tant fu belle, bonne et chiere
Qu'on ne la pooit esprisier,
Tant la sceüst on bien prisier.

Et en ce penser ou j'estoie
M'avisai que je me trairoie
Devers la dame, pour savoir
De toutes ces choses le voir,
S'a moy le li plaisoit a dire.
Et bien pensoie qu'escondire
Ne me vorroit pas ma requeste,
Car tant fu courtoise et honneste,
Bele, bonne, sage, honnourable,
Humble, sans orgueil, raisonnable,
Douce, debonnaire, po fiere,
D'atour, de port simple et de chiere,
Que je me commensay a traire
Vers son dous gracieus viaire.
Et quant je fu en sa presence,
Je n'os pas dou lion doubtance,
Ne des autres bestes sauvages
Qui divers orent les corages,
Ne riens qui fust ne ressongnay,
Mais tantost je m'agelongnay
Et la saluay sans demeure.
Et elle respondi en l'eure
D'une vois serie et seüre
Que j'eüsse bonne aventure.

Si ne vost qu'einsi demourasse,
Eins me dist que sus me levasse,
Car elle estoit en son estant.
Dont mes cuers ot de joie tant
Qu'eins n'ot joie qui ceste vaille.
Car quant je vi la gente taille
De son corps faitis et adroit,
Cointe, joli, gent, joint et droit,
Assés longuet, grasset a point,
En qui de meffaçon n'a point,
Il ne me vint pas a merveille
Se li lions pour amer veille
Celle qu'on doit clamer«Tout passe»,
Qui toutes dames veint et passe
De quanqu'on puet penser ne dire,
Peindre, pourtraire ne escrire.
Ne meins n'en dit homs qui la voit,
Se plus non:«Dieu pri qu'il l'avoit!»
Si fait il, voir, je n'en doubt mie,
Qu'il ne la teingne pour amie.

Lors au resgarder m'oubliay,
Si que tout mis en oubli ay
Ce que li devoie requerre;
Car sa douceur faisoit tel guerre
Par sa force et par sa rigour
A moy, que n'os scens ne vigour
Que la sceüsse arraisonner,
Ne que peüsse un mot sonner,
Eins estoie tous estahis
Et aussi com tous esbahis,
Car au goust de ma chiere dame,
Qui a mon cuer, mon corps et m'ame
Conquis par son regart soutil,
Remiroie son corps gentil
Par un gracieus souvenir
Qu'Amours faisoit en moy venir.
Si qu'einsi ravis regardoie
Son gent corps; mais la simple et coie
S'en perçut, et par sa franchise,
Com bonne, sage et bien aprise,
M'araisonna courtoisement
Et me demanda doucement
Par ou j'estoie venus la.
Et quant je vi qu'a moy parla,
Je fui honteus, si tressailli,
Car mespris avoie et failli,
Quant devant li venus estoie
Et nulle riens ne li disoie,
Si que tantost m'en excusai
Mieus que pos, ne plus ne musay,
Eins li dis toute la maniere,
Comment je vins sus la riviere,
Comment outre la traversay
Eu batel et pas ne versay,
Comment le lyon seur moy vint,
Com de ma dame me souvint
Qui deus fois me sauva la vie
En meins assez d'une huchie,
Comment li lions me mena
Vers li, comme il se demena
Pour les bestes, quant il les vit.
Et quant je li eus tout ce dit,
Je li priai devotement
Que de la joie et dou tourment
Que li lions avoit eü,
Si com je l'avoie veü,
Et des bestes qui sont entour
Qui li font meint pesant estour
Me vosist dire l'ocoison --
Car ce n'estoit pas sans raison --
Et l'ordenance dou pourpris
Ou je me tenoie pour pris,
Se n'estoie a port de salu
Par le lion qui m'ot valu,
Et la vertu de la nacelle.
Mais elle me respondi qu'elle
Ne me saroit de ce respondre,
Ne ma demande bien despondre,
Mais bien avoit laiens personne
Discrete, raisonnable et bonne
Qui moult bien tout ce me diroit,
Si que ja ne m'en mentiroit.

Adonques la dame appella
Un chevalier qui estoit la,
Vieil, ancien, honneste et sage;
De trop biau corps, et de corsage
Estoit il lons et grans et drois
Et en son parler moult adrois.
Si sailli avant sans attendre
Pour escouter et pour entendre
Ce que la dame li voloit.
Mais il me sambla qu'il voloit,
Tant vint vers li legierement.
Et elle tout entierement
Li a descouvert ma demande
Et moult li prie qu'il entende,
Par quoy il me puist dire tout
Dou commencement jusqu'au bout
Ce que demandé li avoie.
Et il respont:«Se Dieus me voie,
Dame, volentiers le feray
Et moult bien l'en enfourmeray
De chief en chief, mais qu'il m'escoute;
Car j'en say la verité toute.»
Lors encommensa a parler
Et dist einsi en son parler:

«Amis, je te di sans doubtance
Que la maniere et l'ordenance
De ce vergier qui est ma dame
Est tele qu'onques homs ne fame
Qui ot corage de fausser
En fait, en desir, n'en penser
Vers amant, vers dame ou amour
Ne pot sëans faire demour,
N'il n'i est, ne fu, ne sera,
Ne la riviere passera,
Puis qu'il soit en riens desloiaus,
Car li lions qui est loiaus
Le chemin li contrediroit.
Et qui de ce ne vous diroit
La verité de gré en gré,
Ne say se le penriés en gré.
Pour ce vous di certeinnement
Que la nacelle entierement
Fu faite par moult grant devis,
Par grant scens et par grant avis.
Car jadis uns Roys la fist faire
Qui fu homs de moult grant affaire,
Dou quel ceste dame est venue
Par droite ligne et descendue.
Sages, loiaus, et de haut pris
Fu, et sires de ce pourpris
Qui est tous li plus biaus dou monde.
Et ceste riviere parfonde
Qui va entour fist faire aussi.
Mais elle est faite par tel si
Que qui une autre y meteroit
De folie s'entremettroit,
Car en l'eure seroit perie
Avec ce dont seroit chargie,
S'on ne pooit de chascun dire:
“C'est ce ou il n'a que redire.”
Mais se tele gent y venoient,
Comment que molt cler semé soient,
Toudis leur seroit au devent
La nacelle pleinne de vent
Et d'aviron pour eaus nagier,
Tant qu'il fussent en ce vergier.
Car tout aussi com l'aïmant
Attrait le fer, attrait l'amant
Et l'amie celle nacelle,
Quant loiauté leur est ancelle.
Et s'il avient qu'il soient vuit
De loiauté, elle les fuit,
Ne ja l'ueil n'aront si visible
Qu'elle ne leur soit invisible,
Comment qu'il soient près de li.
Et sachiez aussi que celi
Qui la nacelle et la riviere
Fist ordener en tel maniere,
Largement de son or donna
A celui qui les ordonna,
Par quoy la nacelle fust faite
Si que jamais ne fust deffaite,
Ne qu'elle ne peüst perir,
N'empirer, ne l'iaue tarir,
Mais toudis fust et large et roide,
Bele et clere com glace froide,
Sans amenuisier nullement,
Et que la nef sans finement
En sa premiere biauté fust,
Si que jamais n'i fausist fust,
Bende, ne clo, n'autre matiere,
Mais toudis fust seinne et entiere.
Einsi l'ordena li preudons
Qui au faire donna preu dons.

Mais encor pas ne me souffist,
Eins vous diray pour quoy ce fist,
Car ja ne le vous quier celer.
Je vous di que maint bacheler,
Maint chevalier, meinte pucelle,
Maint bourgois, meinte damoiselle,
Dames, bourgoises, a eslais,
Prelaz, moinnes et clers et lais,
Brief et de tous autres estas,
Venoient cëans a grans tas
Pour eaus soulacier et esbatre,
Car chascuns s'i pooit embatre,
Eins que cils vergiers fust fermez
De la riviere et enfermez,
Pour la trés grant joliveté
Qu'on y trueve yver et esté.
Et disoit on moult de paroles
Qui estoient toutes frivoles,
Car pluseurs hommes y venoient
Qui juroient et parjuroient
Aus dames leurs fois et leur ame
Qu'il les amoient sans nul blame,
Et feroient jusqu'au morir,
Et mieus cent mille fois morir
Vorroient tout apertement
Que faire en le departement,
Et disoient:“Je muir pour vous,
Chiere dame, a qui je sui tous,
Et langui en trop grief martyre
Pour vostre amour qui me martyre,
Si qu'einsi ne puis plus durer,
Car trop ay dur a endurer.
Si ne me soiez pas plus dure,
Pour ce que liement l'endure,
Trés douce dame; car en my
Avez un trés loial ami
Qui jusques a la mort fera,
S'il puet, quanque bon vous sera,
Ne ja ne m'en verrez recroire.
Par ma foy, c'est parole voire.
Et quant einsi les maus d'amer
Sen pour vous, dame, point d'amer
Ne me devez faire sentir,
Ne ne vous devez assentir
Que vos cuers se doie envaïr
A moy, pour vous amer, haïr.
Chiere dame, et vous savez bien
Que qui rent le mal pour le bien,
Que c'est uns horribles pechiez
Pour ceaus qui en sont entechiez.”
Einsi prouvoient par raison
Qu'elles faisoient desraison,
Quant ami n'estoient clamé,
Mais plus encor, trés bien amé,
Et si proposoient leurs cas
Qu'en parlement n'a advocas
Qui sceüst maintenir son droit
Plus sagement ne plus a droit.
Si leur disoient tant de ruses,
Tant de fatras, tant de babuses,
Que maintes fois, par tels escoles,
Tenoit on les dames pour foles;
Car de tels gens tuit ou pluseur
N'estoient fors que droit ruseur,
Pleins de fausseté, car leurs fais
Estoit a leur dis contrefais.

S'en y avoit d'autre maniere
Qui estoient simple de chiere,
Po emparlé, souple et taisant,
Et qui n'aloient pas faisant
Tels flatemens, teles chipoes,
N'en leurs prieres teles moes;
Einsois leur failloit recoper
Leurs paroles et sincoper
Par grans souspirs, acompaingniés
De plours et en larmes baingniés,
Qui par leurs flajos le dous vent
Envoient menu et souvent
Aus fins cuers que Desirs enflame
Et art de l'amoureuse flame.
Car quant grans Desirs par son art
Sage et soutil un fin cuer art
Ou loiauté est enfermée,
Il art sans feu et sans fumée
Et le keuve, tapist et cuevre
Si sagement, que de son ouevre
Ne se puet nuls apercevoir.
Et qui vuet dire de ce voir,
Tel feu celéement s'avive
Et est pleins de chalour si vive
Que li cuers qui enmi demeure
Bruïs et esteins sans demeure
Seroit, s'il n'estoit aaisiez
De souspirs, en parfont puisiez,
Et rafreschis et ventousez
De plours dont il est arrousez.
Si qu'adonques ceste rousée
Dont sa chaleur est arrousée
Le vent de ses soupirs abat
Legierement et sans debat,
Par quoy li cuers en feu s'apaise
Et est un petit plus a aise.
Car einsi comme on voit a l'ueil
Que la grant chaleur dou soleil
N'iert ja si chaude a desmesure,
Ne pleinne de si grant ardure,
Qu'un petit de vent ne l'abate
Et qu'il ne la rende pour mate,
Dont on dit que ja ne fera
Trop grant chaut, puis qu'il ventera,
Et si voit on qu'un po de pluie
Souvent un grant vent chace en fuie,
Dont on recorde moult souvent
Qu'a pou de pluie chiet grant vent,
Et fait qu'atemprez et seris
Est li airs, dont tant est chieris
Qu'a peinnes est nuls qui n'i queure,
Tout einsi, se Dieus me sequeure,
Est il dou cuer, quant il souspire:
Car li vens des soupirs l'espire
Et li rent vigour et alainne
Qui moult li alege sa peinne;
Et les larmes anïentissent
Le vent des souspirs et nourrissent
Le cuer ou feu; car autrement
Cuers qui soit humeins nullement
Ne porroit vivre par nature,
S'Amours dont de sa grace pure
Ne le faisoit; mais Amours puet
Sans nul moien quanqu'elle vuet.

En ceste gent dont je vous conte
Demouroient Paours et Honte;
Car einsi com la fueille en tramble
Contre le vent fremist et tramble,
Leur trambloit li corps et les james
En la presence de leurs dames,
Voire, dès le piet jusqu'en chief,
Tant avoient il de meschief;
Et si trés parfont soupiroient
Qu'un seul mot dire ne pooient,
N'il ne les regardoient point,
Car au cuer estoient si point
D'Amour et de Biauté ensamble
Par Dous Regart qui un cuer emble
Moult tost, quant Amours l'en semont,
Que les larmes encontre mont
Dou cuer aus yeus, se Dieus me saut,
Avoient moult tost fait un saut;
Si que la estoient si plains
De plours, de souspirs et de plains,
Si enlaciez, si entrepris
Et d'Amours telement espris
Que de flair, de vëoir, d'oïr,
D'odourer, de tast le joïr
Perdoient; car transi estoient,
Ne nulle chose ne sentoient,
Qu'Amour leur tolloit leurs cinc sens;
Et s'il en y eüst cinc cens,
Si leur fausist il tous jours mettre,
S'elle s'en vosist entremettre.
Dont aucune fois avenoit
Pour le milleur qu'il couvenoit
Que les dames les arraisnassent
Tellement qu'elles les ostassent
De ce tourment, de ceste rage
Qui tant est diverse et sauvage,
Et qu'il en portassent espoir
Tel qu'il n'eüssent pas, espoir,
Jusqu'a dis ans, se ce ne fust,
Pour ce qu'on s'en aperceüst.

Et quant les dames leur avoient
Rendu leur sens, il ne savoient
Qu'il devoient faire ne dire,
Pour la doubtance d'escondire,
Eins s'en departoient atant
Moult honteus, a cuer debatant,
Le chief enclin, les yeus en terre,
Sans nulle autre chose requerre.
Mais bien leur sambloit au partir
Que le cuer leur deüst partir
Et que moult bien fust esploitié,
S'il eüssent dit au congié
Seulement:“Douce dame, a Dieu!”
Et que ce leur tenist bon lieu.
Et de tels y avoit aussi
Qui estoient en tel soussi,
Com dit vous ay; mais il disoient
Bien et bel, quant il se partoient,
A leurs dames moult humblement:
“Ma dame, a vo commandement
Sui, et se riens faire savoie
Qui vous pleüst, je le feroie
Moult volentiers, se Dieus m'amant;
Car je sui vo loyal amant.
Et tout ce pouez vous prouver,
S'il vous plaist, par moy esprouver.”

S'en y avoit d'une autre guise,
Que Loyauté het et desprise,
Si fait Dieus, je ne m'en doubt mie,
Qu'en eaus denrée ne demie
N'ot de bien ne de loiauté,
Fors traïson et fausseté.
Et chascuns les devroit haïr,
Car il ne sont fors pour traïr
Les dames et deshonnourer
Par faussement pleindre et plourer.
Car nulle amer, ne tant ne quant,
Ne vosissent; et nompourquant
L'amant savoient trop bien feindre,
Sans mal sentir gemir et pleindre,
Et si savoient trop bien faire
Faus samblant et eaus contrefaire,
Com mauvais desloial truant.
Mais li faus traïtre puant
En un cas trop se decevoient,
Car muër coulour ne savoient.
La les peüst on decevoir,
Qui s'en sceüst apercevoir,
Car fins amis en petit d'eure
En mainte guise se couleure
Pour les grietez, pour les pointures
Qu'il sent au cuer pesmes et dures.
Mais chascune n'est pas si sage
Qu'elle congnoisse leur corage;
Car tels aimme en trés bonne foy
Qu'on cuide le contraire en soy;
Et tels aimme desloyaument
Qu'on dit qu'il aimme loyaument.
Si n'est homs, tant soit esleüs,
Qui n'en fust moult tost deceüs.
Et savez queles gens c'estoient?
Ceaus furent qui contrefaisoient
Les amans dont j'ay ci parlé,
Qui si po furent emparlé
Qu'un mot ne pooient sonner,
Ne leurs dames arraisonner,
Si faisoient si proprement
Tout leur maintieng que vraiement
Nuls homs qui soit ne les veïst
Qui certeinnement ne deïst:
“Cils aimme de loyal cuer fin.”
Las! et on vëoit a la fin
Tout le contraire d'amour fine
Qui mainte dame eins ses jours fine;
Car pluseurs dames la mort sure
Ont receü par la morsure
Dou grant deffaut qu'elles trouvoient
En ceaus que fins loiaus cuidoient.
Et de ceaus qui tant se deffont
Que les fins amans contrefont,
Par maintes fois est avenu
Qu'en ce se sont si contenu
Que par deffaut de congnoissance
Et par leur fausse contenence,
Par negligence et par errour,
Par leur faus plaint, par leur faus plour
Et par leur faus contenement,
Que les dames moult bonnement
Pour leurs amis les recevoient,
Pour ce qu'a loiaus les tenoient,
S'en portoient le guerredon,
Et li loial de guerre don.
Car li trés fin loial ami
Qui disoient:“Aimy! Aimi!”
Et qui souffroient les estours
D'amours fines en mains destours
Y estoient descongneü,
Et li faus pour bon congneü
Par leur fausseté qui enerbe.
Et pour ce dit bien le proverbe
Qui dit que qui loiaument sert,
Il n'a pas le bien qu'il dessert,
Mais cils cui Dieus l'eür en donne.
Et se j'estoie tel personne
Que j'en deüsse vengement
Prendre ou faire d'eaus jugement,
Les dames bien en vangeroie.
Mais ne m'affiert; et toute voie,
Qui les penderoit par la gorge
Ou de coustiaus de bonne forge
Corps et membres leur escorchast
Et de bon sel les arrochast,
Et puis fussent de chiens mengiez,
N'en seroit il pas bien vangiez?
N'en parlons plus, car l'air empire
De parler de si vil matire,
Car il valent, tant vous en di,
Pis que Judas qui se pandi.
Grant meschëance leur avengne!
Dites:“Amen! Dieu en souveingne!”

Or en y avoit d'autre port
Qui moult amoient le deport
De jouster et de tournoier,
De caroler, de festoier,
De mener joie, de chanter,
De souvent leurs dames hanter.
Et s'il amoient le mestier
Des armes, il n'est pas mestier,
N'il ne s'ensieut en nul païs,
Que il fust des autres haïs
Qui a leurs dames ne savoient
Dire comment il les amoient,
Et que bien et bel nel feïssent,
Et que les armes ne queïssent
Loing et près, comme bonne gent,
A leur frais et a leur argent.
Mais ceste gent dont parler vueil
N'avoient pensée ne vueil
Que de leurs dames se partissent
Et que souvent ne les veïssent;
Car peril est de l'esloingnier,
Si le doit on moult ressongnier,
Pour ce que longue demourée
Fait bien qu'amour est oubliée
A la fois et changier amy,
Dont maint ont plouré et gemi,
Si com l'ay oï recorder.
Mais a ce jamais acorder
Ne porroit son vueil a nul fuer
Dame qui eüst vaillant cuer,
Car frans cuers ce faire ne deingne.
Nompourquant riens n'est qui n'aveingne.
Atant m'en tais, car qui fera
Le bien adès le trouvera.
Si revenray a mon propos,
Car ceste gent dont ci propos
Furent moult joint et moult poli,
Gent, cointe, faitis et joli,
Si espincié, si crespelet,
Si bien pingné, si blondelet,
Si tressaillant, si trés mignot,
Si estroit chaucié au lignot,
Si virolé, si envoisié,
Qu'il avoient nonFrere aisié,
Et sambloit, ce me dit l'acteur,
Que de la boite a l'enchanteur
Fussent sailli, quant il venoient
En chambres ou dames estoient.
Et si vivoient a tous aises;
Ne savoient qu'estoit mesaises;
Onques n'avoient eü fain,
N'esté couchié sus pou d'estrain,
Qu'onques n'avoient mal geü,
Ne point de vin trop chaut beü;
N'il ne doubtassent nul preudomme,
Prince, roy, ne pape de Romme,
D'estre bien aise, a pance pleinne,
 .VIII. jours ou .IX. en la semainne.
Je soushaide que tels gens fussent
En païs ou il ne sceüssent
Chemin, ne voie, ne sentier;
Si n'eüssent housel entier,
Gant, mouffle, mitte, n'esperon,
Housse, chapel ne chaperon;
Et si feïst si grant froidure,
Comme il doit faire par nature
A Noël, pour vëoir la guise;
Et si ventast li vens de bise
Taillans, bruians, fort, roide et sec,
Et l'eüssent enmi le bec,
Par qu'il fussent bien esgroé;
Et que leur cheval encloé
Fussent tuit d'un piet ou de deus,
Et que tuit li mauvais piet d'eus
Fussent defferré tuit ensamble;
Si n'i eüst chesne ne tramble,
Homme, femme, ami, ne parent
Ou il treïssent a garent;
Et qu'il fust noire nuit serrée,
Pleinne de froit et de jalée,
Si ne peüssent chevauchier;
N'il n'eüst ville ne clochier
Près a trois lieues ou a quatre,
Par quoy il s'alassent esbatre;
Et que d'aucune mortel guerre
Fussent espandu par la terre
Tout environ li annemi,
Et ceste gent fussent enmi,
Et que les feus de toutes pars
Boutassent, si que des espars
Veïssent en lieu de lanterne.
Si verriez conseil de taverne,
Grant avis et grant seürté,
Grant science, grant meürté,
Grant hardement, grant entreprise,
Cuer qui riens ne doubte ne prise,
Mort, ne prison, n'autre hachie;
Se c'est voirs, dont ne mens je mie.
Et ce pourquoy je leur souhaide,
C'est pour ce que c'est chose laide,
Quar quant il sont dessus la couche,
Tels rages dient de leur bouche
Qu'Artus, Godefroy, Charlemainne
Qui l'empire ot en son demainne,
Hector, Julius, Alixandres,
Qui ne furent de gueres mendres,
David, Judas Macabeüs,
Josué, li bons Troïllus,
Gauvains, Tristans, ne Lancelos
Ne valurent, bien dire l'os,
Que cil ne cuident bien valoir
Autant. Mais ne m'en doit chaloir;
Car il sont tuit vaillant et riche
De cuidier; ce n'est pas grant vice;
Et si scevent bien requerir
Les dames et merci querir.
Mais se l'une n'i vuet entendre,
Il prient l'autre sans attendre.
Nompourquant il ont des regars
Et des biaus parlers bonnes pars,
Dous ris et bel acointement,
Plus que n'en aroit vraiement
Uns vaillans homs qui la banniere
Porteroit d'onneur toute entiere.
Mais ce n'est pas de mon conseil,
Ne telle ouevre pas ne conseil,
Qu'adès doit estre sus sa garde
Dame, comment elle regarde
Si qu'on n'i puist pinsier ne mordre,
Ne que nuls ne se doie amordre
A parler en, fors en tout bien.
Facent einsi, si feront bien.

S'en y avoit d'un autre affaire
Dont je ne me vueil mie taire,
Car bien font a ramentevoir:
C'estoient une gent, pour voir,
Dous, humble, courtois, amiable,
Entreprenant et veritable,
Po emparlé, fier et hardi.
Et ceste gent dont je vous di
Dieu, raison, honneur et tout bien
Et les dames sus toute rien
Amoient et tenoient chier,
Ne il ne savoient preschier
Les dames, quant il les amoient,
Einsois humblement les servoient,
Sans descouvrir qu'il les amassent.
Et s'einsi fust qu'il leur moustrassent
Aucun samblant de leur amour
, c'estoit sans pleindre et sans clamour;
Et se elles leur enqueïssent,
Tout le contraire leur deïssent,
Sans faire d'amour autre signe,
Pour ce qu'il estoient po digne,
Ce leur sambloit, d'elles amer.
Lors s'en aloient outre mer,
En Chypre, en Terre de Labour,
A grans frais et a grant labour,
Pour demourer deus ans ou trois;
Si cerchoient tous les destrois
Des païs et des aventures,
Dont il y avoit de moult dures.
Et s'il y avoit poingneïs,
Bataille ou paleteïs,
Chastiaus assis ou guerre ouverte,
Ne doubtoient gaaing ne perte,
Qu'adès ne fussent des premiers.
De c'estoient il coustumiers.
Si qu'il estoient si vassaus
Es batailles et es assaus,
Si hardi, si entreprenant,
Si viguereus, si avenant
Et si fier en trés tous fais d'armes
Que les nouveles a leurs dames
De leurs entreprises venoient,
Dont assés plus chier les tenoient.
Et quant estoient revenu,
Les dames souvent et menu
Les appelloient doucement
Et prioient courtoisement
Qu'il leur deïssent des nouveles;
Mais ja ne deïssent a elles
Chose qui touchast a leur fait,
Ne que riens nulle eüssent fait,
Mais sagement leur respondoient
Selonc ce qu'elles demandoient,
Com sage et plein de bon avis.
La les vëoient vis a vis
Longuement et a bon loisir,
Si qu'elles pouoient choisir
Grant partie de leur pensée;
Ne ja autrement demoustrée
Ne leur fust leur amour, ne dite
Par parole grant ne petite.
Et quant venoit au congié prendre,
Il n'estoient pas a aprendre,
Eins disoient, savés comment?
“Ma dame, a vous me recommant!
Vous poués seur moy commender
Et moy penre sens demender;
Car vostre sui entierement
Pour faire vo commendement.”
Atant se partoient de la.
Après chascuns disoit:“Vela
Celui qui vainqui la bataille
Entre Irlande et Cornuaille.”
L'autre disoit:“Par saint Thommas!
Mais plus: il revient de Damas,
D'Anthioche, de Damiette,
D'Acre, de Baruch, de Sajette,
De Sardinay, de Siloë,
De la monteingne Gelboë,
De Sion, dou mont de Liban,
De Nazareth, de Taraban,
De Josaphat, de Champ Flori,
Et d'Escauvaire ou Dieu mori,
Tout droit, et de Jherusalem.
Dieu pri qu'il le gart de mal an.
Car s'il vit, c'iert un Alixandre.”
--“Aussi fu il en Alixandre,”
Dit l'autre,“et en mont Synaï.”
Et l'autre disoit:“Si n'a y
Homme qui a li se compere,
Ne dont tant de bien nous appere.
Car il fu jusqu'a l'Aubre Sec
Ou li oisel pendent au bec.”
Et quant les dames en ooient
Le bien dire, et si l'i trouvoient,
Plus les en devoient par droit
Encherir selonc leur endroit.
Mais courte estoit leur demourée,
Car s'il sceüssent une armée
Ou une guerre en Alemaingne,
En Osteriche ou en Behaingne,
En Hongrie ou en Danemarche
Ou en aucune estrange marche,
En Pruce, en Pouleinne, en Cracoe,
En Tartarie ou en Letoe,
En Lifflant ou en Lombardie,
En Atenes et en Rommenie,
Ou en France ou en Angleterre,
Il y alassent honneur querre;
Puis s'en raloient en Grenade,
L'une heure sain, l'autre malade,
L'une heure a cheval, l'autre a pié.
Il avoient trop de meschié;
Trop avoient de dures fins,
De durs lis, de mauvais coussins;
Souvent estoient mal peü.
Nulz ne scet, s'il ne l'a veü,
Ce qu'il leur couvenoit souffrir.
Et toudis voloient offrir
Le corps a peinne pour honneur,
N'il ne pensassent deshonneur
Envers leurs dames nullement,
Eins les amoient loyalment;
N'il ne voloient pas avoir
Merci par scens, ne par avoir,
Par jousteries, par karoles,
Ne par grant force de paroles,
Ne par leur dames anoier
De requerir et de proier,
Einsois les voloient servir,
Tant qu'il peüssent deservir,
Sans plus, qu'il eüssent leur grace,
Et que partout alast la trace
De leur valour, de leur bonté,
De leur pris, de leur loyalté,
Ne nulle merci ne voloient
Recevoir, s'il ne le valoient.
Pour ce tendoient a valoir
Et mettoient en nonchaloir
Tout fors l'amer, par quoy valour
Eüssent qu'on a a dolour.
Car commant qu'honneur soit et preus,
S'est ce grant peinne d'estre preus,
Et moult y couvient travillier,
Moult jeüner et moult veillier,
Meinte chaleur, meinte froidure,
Meint grant peril, meinte aventure,
Meinte dolour, meinte pensée,
Pour garder bonne renommée.
Et ceste gent, sans penser blame,
L'avoir, le cuer, le corps et l'ame
Mettoient jusques a la fin
En servir Amours de cuer fin.
Dont aucunes fois avenoit
Que joie et bien leur en venoit
Et qu'il estoient receü
Com loyal ami esleü,
De leur dame amé et cheri
Et sus tous autres encheri.

Or en y avoit qui prioient
Toutes les dames qu'il trouvoient,
N'il ne vosissent pas avoir
Tous biens d'Amours et recevoir,
Se ne s'en peüssent venter,
Par foi mentir et crëanter.
Rien ne doubtoient escondire,
Ne chose qu'on leur peüst dire;
Ne portoient foy a nelui;
Il n'amoient eaus ne autrui,
Einssois des dames se ventoient
Meintes fois, dont il se mentoient.
De parler d'eaus ne me puis taire,
Car tant estoient de pute aire
Et tant faisoient a blamer
Que dela mer ne desa mer
N'avoit gent qui fust si maudite,
Plus vil, pieur, ne plus despite.

S'en y avoit d'autre façon
Telle que paintre ne maçon,
Ouvrier de pincel, entailleur,
Escrivein ne enlumineur,
Ouvrier de fourme ne d'empreinte,
De mole, de ouevre desteinte,
Nes Pimalion li soutis,
S'il y fust a tous ses outis,
Ne sceüssent il les figures,
Ne les estranges pourtraitures,
Les trés estranges contenences,
Ne les desguisées sanlances
Paindre, pourtraire, n'entaillier,
Qui leur deüst les poins taillier.
Et s'estoient gens de vilages,
Norris de lais et de frommages,
De chos, de feves, de naviaus;
N'avoient pas tous leur aviaus;
De vin estoient si delivre
Que po en y a qui s'enyvre,
Eins buvoient de la fonteinne
Et dou puis jusqu'a pense pleinne.
La disoit Robin a Marote:
“Par le cuer bien, je t'aimme, sote,
Et se n'i say raison pour quoy.
Mais mes cuers ne me laisse quoy
Pour t'amour au soir et au main.”
Adonc la prenoit par la main
Et faisoit une ranverdie
Devant toute la compeingnie
Au flajol et au taburel,
A tout son sercot de burel.
L'autre si ne faisoit que rire
A s'amie, sans riens plus dire,
Et tout adès aloit après,
En riant, de loing et de près,
Ne contenence ne savoit
Pour la grant joie qu'il avoit.
Li autre regardoit s'amie
De travers et ne rioit mie,
Einsois li moustroit par sa chiere
Que moult l'amoit et avoit chiere.
Mais se s'amie l'apelast,
Li nices tantost s'en alast,
Le dos li tournast et l'espaule,
Et s'en alast penre a la baule,
Pour li moustrer comme il baloit
Et comment contremont saloit.
L'autre toloit le queuvrechief
A s'amie dessus son chief,
Moufles, gans, houlette ou sainture,
Et s'en fuioit grant aleüre.
Mais s'elle après li ne couroit
Tantost, a po qu'il n'en plouroit,
Et disoit:“Tu ne m'eimmes point.
Je l'ay bien veü a ce point.”
Si que chascuns se demenoit
Selonc ce qu'au cuer li venoit,
Et faisoient leur resveries,
Leur karoles, leur chanteries,
Leur regars, leur ris, leur manieres,
Leur demendes et leur prieres.
Einsi chascuns se deduisoit
Selonc ce qu'Amours le duisoit.

Après des dames vous diray,
Puis que commencié a dire ay,
Comment elles se chevissoient:
De ceaus qui si trés bien savoient
Requerir, flater, losangier
Et leur paroles arrengier,
Aucunes en y avoit d'elles
Qui savoient tours et cautelles
Et faindre si trés proprement
Qu'il cuidoient certainnement
Meinte fois qu'elles les amassent
La ou penser ne le deingnassent,
N'il ne pouoient de parler
Tant savoir, ne de bas voler,
Qu'il ne fussent d'elles rusé,
Acornardi et amusé;
Car on doit ruser les ruseurs,
Qui puet, et moquer les moqueurs,
Les mauvais haïr et blamer,
Et les amans loyaus amer.

Les autres savoient congnoistre,
Fust seculers ou fust de cloistre,
Li quels pensoit a fausseté,
Et li quels voloit loyauté --
Nom pas chascune vraiement;
Car li mauvais si sagement
En leur folour se gouvernoient
Qu'aucune fois amé estoient,
Et aucune fois li loial
Avoient pour l'amoureus mal
Joie, guerredon et merite,
Et li faus mauvais ypocrite
Estoient d'elles sans pité
Laidangié, haï, despité.

S'en y avoit qui renoier
Le jouster, ne le tournoier,
Le dancier, ne le caroler
Ne pooient, ne le baler,
Mais si forment se delitoient
Qu'en tous lieus ou elles estoient
Ne leur chaloit d'autres reviaus,
Tant fust estranges ne nouviaus;
Et vosissent que leurs amis
A ç'ordené fussent et mis
Que pour honneur ne pour vaillance
Ne partissent de ceste danse,
Et qu'einsi usassent leur vie,
Sans avoir d'autre honneur envie.

Les autres toutes leurs plaisences
Avoient et leurs souvenances
En ceaus qui cerchoient les guerres
Par toutes les estranges terres.
Comment que samblant n'en feïssent
Et que po souvent les veïssent,
N'estoient il pas mis en puer,
Mais bien amé dou bon dou cuer,
Sans villonnie et sans folour
Pour leur bien et pour leur valour.
Quar quant on les tenoit pour tels
Qu'il estoient en fais mortels,
Es batailles et es assaus,
Fiers, hardis, puissans et vassaus,
Sans riens doubter ne ressongnier
Qui fust, eins s'aloient baignier
En sanc, en sueur, en cerveles,
Tels ouevres leur estoient belles;
C'estoit tout ce qu'elles voloient;
Autre chose ne demandoient.
Et je m'i acort, car sans faille,
Trop mieus vaut le grain que la paille.

L'autre faisoit un chapelet
Et entre gieu et gabelet,
Quant il estoit fais, le donnoit
A celui qui l'arraisonnoit
Et requeroit d'avoir s'amour,
Ja fust einsi que la clamour
N'en parvenist a ses oreilles
Et qu'autre part feïst ses veilles
Ses cuers qui gueres n'i pensoit,
Mais atant de li se passoit.

L'autre le paissoit de regart
Ou d'estre amez n'avoit regart,
Et ainssi le tenoit, espoir,
Tout son temps en ce fol espoir.
L'autre l'apaissoit d'un dous ris
Qui tant li estoit signoris
Que parmi le cuer le poingnoit.
L'autre le doi li estraingnoit;
L'autre li marchoit sus le pié,
Nom pas en samblant de congié,
Mais en signe de retenue,
Comment que de s'amour fust nue.
L'autre parloit moult doucement
A li pour son adoucement;
L'autre li faisoit bonne chiere
Et dous samblant de cuer ariere.
Einsi moustroient les pluseurs
Faus samblant a leurs requereurs,
Car pour ce qu'elles se doubtoient
D'estre rusées, les rusoient,
Et leur donnoient a entendre
Que merci devoient attendre
Et que leur cuer estoient sien,
Comment qu'il ne leur en fust rien.
Mais toutes pas teles n'estoient,
Car maintes dames le faisoient
Einsi comme Amours le devise,
Sans mal engien et sans feintise,
De fin cuer loial, sans meffaire,
Dous, humble, courtois, debonnaire,
Par franche liberalité
Et de fine pure amité.

Einsi prenoient leur esbat
En ce vergier, sans nul debat,
Les gens qui venir y voloient,
Ne creature ne trouvoient
Qui leur vëast plein ne destour,
Einsois que l'iaue alast entour.
Si estoit Amours honnourez
Et de mains frans cuers aourez,
Servis, loës, regraciés
Et cent mille fois merciés,
Car chascuns le glorefioit
Qui bons yere et qui s'i fioit.
Et aussi pluseur y venoient
Qui tout le contraire faisoient,
Car il estoient d'eaus parjures,
Renoiés, traïs et injures,
Servis de faus cuer et de vain,
Einsi comme on torche Fauvain.
S'i avoit un trop grant meschief,
Car il n'estoit qui sceüst chief
D'oster l'erreur et la doubtance,
Ne de savoir la difference,
Li quel estoient fin amy
D'Amours, ne li quel anemy.
Car trop est reponnue chose
Pensée en cuer secret enclose.

Pour ce li preudons de jadis,
Dont l'ame soit en paradis,
Qui fu de vaillance gringnour
Que ne fu puis autre signour,
Car honneur, pris et loiauté,
Largesse, prouesse, bonté
Avoit, avec tout ce qu'il faut
A preudomme sans nul deffaut,
N'il ne se pot onques lasser
De bien faire et de bien penser,
Car toutes bonnes gens ama,
Les mauvais haï et blasma,
Si avoit trop grant desplaisence
En soi, de ce que congnoissance
N'avoit des loiaus et des faus,
Et trop li sambloit grans deffaus,
Dont si forment li anoia
Que par tout le monde envoia
Certeins messages, pour savoir
Se pour argent ne pour avoir
On peüst trouver creature
Qui sceüst faire une closture
Estant environ ce vergier
Tele que jamais herbergier,
Entrer, habiter, ne venir,
Pour riens qui peüst avenir,
Homme ne femme n'i peüssent
Qui talent de fausser eüssent
Envers Amours, ou qui faussé
Y eüssent en temps passé.
Si que tant de païs serchierent
Si message qu'il pourchacierent
Par scens, par dons et par promesses
D'or, d'argent et d'autres richesses,
Qu'il trouverent qui le ferma
Et qui la closture afferma,
Si qu'elle doit sans fin durer.
N'on ne la vost mie murer
De murs, de tours ne de perriere,
Fors seulement de la riviere
Qui est parfonde et mervilleuse
Aus faus amans et perilleuse;
Et la nacelette petite,
Qui aus loiaus amans pourfite
Et au port de salu les meinne,
Sans mal, sans peril et sans peinne,
Firent faire aussi sans delay,
Tout einsi com devisé l'ay.

Et quant l'uevre fu assevie,
Li preudons qui estoit en vie
L'ama durement et prisa
Et ce vergier ci baptisa
Qu'il fust appellez a tous jours:
“L'Esprueve de fines amours”,
Pour ce qu'il n'est nuls qui compasse
Si bien son erre qu'il y passe,
Puis qu'a fausseté penseroit,
Et li loiaus y passeroit;
Car nuls n'i vient qui ne se prueve
Tous tels comme il est, sans contrueve.
Si que je vous lo moult et pris,
Quant tant valour avez et pris,
Cuer loial, volenté seüre,
Vray desir et pensée pure,
Et quant vo dame avez servi
Si que vous avez desservi
La grace d'estre receüs
Et mis avec les esleüs
Qui de loyauté sont paré
Et de fausseté separé.
Si qu'on vous laira convenir
Desormais d'aler et venir,
Toutes les fois qu'il vous plaira,
Saiens, qu'a nul ne desplaira,
Pour ce qu'on scet certeinnement
Que de cuer amez loyalment.»

Et quant tout ce m'ot esclairié,
La dame a cuer moult esclairié
S'assist sus un coussin de soie.
Et pourquoy vous en menteroie?
Il nous couvint sëoir aussi,
Qu'elle le commenda einsi.
Mais si tost qu'elle fu assise,
Li lions qui moult l'aimme et prise
Sus ses quatre piés se coucha,
Et la dame li atoucha
De sa belle main sus la teste.
Mais tantost la diverse beste
A deus cornes prist a glatir
Et se vint redement flatir
En ce brait assés près de nous.
Lors me dreçay sus mes genous,
Et la dame prist a sourrire
Et dist:«N'aiés doubte, biau sire,
Eins vous seës; car cilz courrous
N'est pas encommenciés pour vous.»
Si me rassis; mais il me samble
De toutes les bestes ensamble
Que chascune est avant venue
Au braist de la beste cornue
Seulement en entention
De faire grevence au lion.
Et quant li lions les parçut,
Certes, moult grant doleur reçut
Et commença son dueil a faire,
Si com oy m'avés retraire.
Mais la dame, ou toute pais a,
De ses dous ieus le rapaisa,
Si que tost en joie revint
Et de son dueil ne li souvint.
Lors demandé encor pourquoy
Devant les gens et a requoy
Li lions si grant dueil faisoit,
Et commant si tost s'apaisoit,
Et que les bestes li demendent
Qui toutes a li honnir tendent.
Et la dame me respondi,
Dont liés fu, quant je l'entendi,
Que de ce me voloit respondre
Et ma demende bien despondre.

Si me dit:«Amis, vous savez,
Et bien oï dire l'avez,
Qu'Envie si ne puet morir
Et que partout vuet signourir,
Si qu'en tout le monde n'a regne
Qu'elle n'i soit, qu'elle n'i regne,
Et qu'elle n'i face la dame;
Si que maint cuer d'omme et de fame
En sont honni et deceü
Et de leur honneur descreü;
Car Envie si n'est pas seule,
Eins vomist souvent par sa gueule
Contrueves, baras, jengleries,
Meffais, traïsons, tricheries,
Murtres, detractions, haïnes,
Ou tant a de maises racines
Qu'onques nul n'en dit bon exemple,
N'en siecle n'a ordre ne temple
Ne seculer qu'elle ne triche.
Partout se met; partout se fiche;
Partout vuet estre; partout rampe;
Elle n'a pas eu pié la crampe,
Eins est viguereuse et aperte,
Nom pas a pourfit, mais a perte.
De bien d'autrui est si dolente
Qu'adès s'en complaint et demente;
Soi mesme het et deshonneure;
Toudis rechigne; toudis pleure.
Elle a ses elles estendues,
Si que dedens les bestes mues
Qui n'ont raison n'entendement
La voit on tout appertement.
Et vous pouez apparcevoir,
Se je men, ou se je di voir.

Il n'est beste, tant soit sauvage,
Qui l'aroit en son juene eage
Si la vosist aprevisier,
Que son fier corage brisier
Ne li feïst et sa nature
Un po muër par norriture,
Commant c'on die le contraire.
Mais je le sçay par l'exemplaire
De ce lion que j'ai norri:
Qu'aussi tost com je li sourri
Ou que mon regart li envoy,
Tantost a moy venir le voy;
N'il ne sera ja si dolens
Qu'il ne soit legiers et volans
Et que joie n'ait a son vueil,
Tantost com regarder le vueil.
Et savez pourquoy ne commant
Il est einssi en mon commant?
Je l'eus si juene et si petit
Que pour fain, ne pour appetit,
Ne pour destresse qu'il eüst
De famine, il ne se sceüst
Rapaistre ne mangier par li;
Si vos qu'il n'i eüst celi
Ne celle par tout ce vergier
Qui riens li donnast a mengier
N'a boire, se ne li donnoie;
Si que jour et nuit le paissoie,
Sans fallir, de ma propre main
Toutes les fois qu'il avoit fain.
Einsi l'ay nouri longuement
Et endoctriné tellement
Qu'il est toudis en volenté
D'acomplir ce dont talent hé,
N'il n'oseroit desobeïr,
Tant est desirans d'obeïr
Et de faire quanqu'il saroit
Qui bon et plaisant me seroit.

Et pour ce qu'on dit que cremour
N'est pas volentiers sans amour,
Et il me crient tant comme il puet,
Et croy qu'Amours a ce l'esmuet,
Et si l'ay longuement au doy
Peü et norri, je le doy
Mieus amer c'une beste estrange;
Car volentiers fui et m'estrange
Des bestes qui ne sont privées,
Pour ce que condicionnées
Sont de si divers esperis
Qu'il y a tout pleins de peris;
Car l'une mort, l'autre esgratine,
L'autre point, l'autre a mal s'encline,
L'autre regibe, l'autre brait,
L'autre envenime de son brait;
Et on doit l'erbe a son ueil mestre
Qu'on congnoist, ce dient li mestre.
Nom pas que de moy près le mette,
Ne que, se po non, m'entremette
De son bien ne de son anoy;
Mais souvent a li m'esbanoy
Et y preng mon esbatement
Sans doubte, aussi hardiement,
Com se fust un petit chiennet.
Et sachiez que si se tient net
Qu'onques beste ne vi plus nette.
Ne say qui ce li amonette;
Mais je l'en voy plus volentiers.
Dont vous orriés par ces sentiers,
Par ces prëaus, par ces gaudines,
Par ces ronces, par ces espines
Aucune fois grant huerie
Des bestes qui en ont envie
Si trés grant qu'elles l'ociroient
Moult volentiers, s'elles pooient.
Et de la vient la grant destresse
Qui le cuer li destraint et blesse.
Et pour c'einsi com je l'ay dit,
Pechiez d'envie si laidit
Celui qui en li le reçoit,
Que trop fort l'empire et deçoit.
Car nes les bestes qui s'enclinent
A li de mal faire ne finent;
Et veü l'avez au jour d'ui,
Que pour ce que je me dedui
Au lion, ces bestes venues
Sont et près de nous acourues,
D'envie et de courrous enflées,
Aussi com toutes forcenées.
Mais li lions s'en vengeroit,
Et espoir qu'il en mengeroit,
Se ce n'estoit que moult ressongne
Que plus a mengier ne li dongne,
Car il seroit en aventure
De mort, s'il perdoit la pasture,
Pour ce que saiens n'a personne,
Fors moy seule, qui riens li donne.

Or vous ay desclos et ouvert,
Ce m'est vis, tout a descouvert,
De chief en chief, vostre priere.»
Lors li dis:«Douce dame chiere,
Je vous en merci bonnement,
Car moult bien et moult sagement
M'avez enseingnié et prouvé
Tout ce que je vous ay rouvé.
Mais puis que li lions s'assert
Pour vous qu'il aimme, crient et sert,
Pour li humblement vous depri
Que vous entendez son depri;
Car plus volentiers le dëist
A vous, que dire nel feïst,
Ce m'est vis, mais parler ne scet,
N'a vous demoustrer qui le het,
Dont, par m'ame, j'ay grant pité.
Se vous suppli qu'umilité
Avec franchise et le cuer tendre
Aiez, pour sa priere entendre,
S'elle vous samble de raison:
C'est qu'on face aucune cloison,
Si que ces bestes aprochier
Ne le puissent plus n'arrochier,
Poindre, pincier, grever, ne mordre,
Et que d'elles se puist estordre;
Car il ne leur demande rien,
Ne meffait, ce savez vous bien.
Si vous y devez condescendre
Assez legierement et tendre
Que procheinnement on la face,
Non de droit, mais de pure grace.
Car il est vostres tous entiers,
Et si fait bien et volentiers
Tout ce qu'il pense qui vous plaise,
Et li las vit en grant mesaise,
En grant dolour, en grant tristesce,
En grant doubtance, en grant destresce,
Ne nulle fois n'est asseür;
Et j'aussi pas ne l'asseür,
Car asseürés ne puet estre
Sans vous, qui estes sa main destre,
Qui estes toute s'esperence,
Ses reconfors, sa soustenance.
Des bestes le poëz deffendre,
S'il vous plaist, et si ferez fendre
Son dolent cuer en deus parties,
Se vous estes de leurs parties.
Or en soit a vostre voloir
De sa joie et de son doloir.»

Et quant j'eus finé ma parole,
La dame, qui ne fu pas fole,
Mais sage et bien endoctrinée
Et de tous les biens aournée,
Dist:«Amis, se saiens faisoie
Closture de pierre ou de croie,
De mur, de haie ou de palis,
Li scens me seroit trop faillis;
Car li vaillans homs qui fist faire
L'ordenance de ce repaire
Et de l'iaue qui va entour
L'ordena sans mur et sans tour,
Et s'est la closture moult forte,
Comment qu'il n'i ait mur ne porte,
Barbacane, tour, clef ne serre;
Mais par souffrir l'estuet conquerre
D'aucun bon cuer qui soit si frans
Qu'adès soit humbles et souffrans;
Car autrement estre conquise
Ne puet, tant soit bien entreprise.
Ne je n'i vueil mettre n'oster
En l'ordenance, n'ajouster
Riens, ne ja ne la defferay,
N'autre closture n'i feray.
Mais se les bestes ont envie
Dou lyon, je ne le doy mie
D'elles garentir ne deffendre.
Nompourquant je li vueil aprendre
Comment il se deffendera
Et comment trop les grevera,
Sans elles batre ne ferir,
Car ç'a li ne doit afferir:
Face samblant qu'il ne li chaille
D'elles, ne de leur controuvaille;
Toutes leurs jangles mette en puer,
Soit revelens et liez de cuer,
S'il le puet faire nullement.
Et s'il ne puet faire autrement,
De neccessité vertu face;
Car ce leur joie trop efface,
N'il ne les porroit plus grever.
Et s'il les vuet de dueil crever,
Il doit son corps dou tout offrir
A elles humblement souffrir,
Car cils qui vit et souffrir puet
Fait partie de ce qu'il vuet;
Et se dit on:“Qui sueffre, il veint”;
Et s'est vertueus qui bien feint.
Einsi toutes les veinquera
Par souffrir, n'il ne trouvera
Donjon, closture ne muraille,
N'autre voie, qui mieus y vaille.»

Et quant elle m'ot escondit,
Assez m'acorday a son dit;
Car bien la response ordenée
Estoit, et seur raison fondée.
Si la merciay humblement,
Et le chevalier ensement,
De ce que par eaus deus savoie
Ce que demandé leur avoie.
Si me fu avis que par tans
Seroit poins que fusse partans
Dou vergier ou j'avoie esté
Presque jour et demi d'esté.
Si que congié leur demandai
Et a li me recommendai.
Mais elle volentiers m'eüst
Plus retenu, s'il me pleüst.
S'alay des autres congié prendre,
Et puis m'en parti sans atendre.
Mais li lyons me convoia,
Sans moy laissier, et m'avoia
Tout droit par devers la nacelle
Par une petite sentelle,
Pour laissier le lieu a senestre
Ou les bestes soloient estre.
Si me mena plus droit que lingne,
Com cils qui se joint et alingne,
Polist, deleche, amenevist,
Si qu'onques mais ame ne vist
Beste plus gente ne plus jointe,
Plus esveillie ne plus cointe.
Et je croy, se Dieus me doint joie,
Que tout ce qu'a la dame avoie
Dit de li, que bien l'entendi
Et tout ce qu'elle respondi;
Car quant il se dut departir
De la dame, j'oy glatir
Les bestes et faire grant noise;
Mais il ne li en chaut ne poise,
Eins fist samblant qu'il en fust liez,
Dont je me sui trop mervilliez.
Et liez estoit il sans doubtance;
Tout pour faire aus bestes grevance,
Fist de neccessité vertu,
Quant il moustra que liez en fu.
Si me mena jusqu'a la rive
De l'iaue qui fu roide et vive.
Mais si tost com j'y fu venu,
Il me fu si bien avenu
Que la nacelle vers moy vint,
Si que riens plus ne me couvint
Fors entrer dedens, si entray.
Et quant j'y fu -- ja n'en mentray --
Li lions vers moy s'enclina,
Et je vers li, n'il ne fina
De moy resgarder, et je li,
Tant que hors de la nef sailli.
Et quant je fu a l'autre port,
Li lyons s'en fuï si fort
Qu'en l'eure en perdi la veüe.
Et j'ay pris ma voie et tenue
Vers le lieu dont partis estoie,
Qu'adès devant moy le vëoie.
S'i vins d'eure si couvenable
Qu'on voloit assëoir a table.
Mais il y avoit compaingnie
Bele, bonne et bien enseingnie
Qui m'ot perdu jour et demi,
Sans nulle riens savoir de mi,
Comment qu'elle m'eüst moult quis.
Si m'a trop durement enquis
Que c'estoit, et dont je venoie,
Ne comment einsi me perdoie.
Si leur ay toute m'aventure
Compté, sans nulle couverture,
Ce qu'avoie oy et veü.
S'en ont trop grant merveille eü;
Dont pluseurs y ot qui juroient
Que le passage essaieroient,
Car bien cuidoient estre tel
Qu'il feroient tout autretel.
S'il y passerent, plus n'en say.
Mais tels se porroit a l'essay
Mettre, qui s'en repentiroit
Et qui jamais n'i passeroit.
Car tels jure de son marchié
Qui puis en laisse la moitié;
Et tels cuide amer sans mesprendre
Ou il a assez a reprendre.
Si que d'eaus me tairay a tant;
Car je croy que chascuns a tant
Loyauté, valour et savoir,
Qu'il en feront bien leur devoir.
Si feray ma conclusion,
En finant le «Dit dou Lyon».
Et pour ce qu'il n'apartient mie,
S'on nel demande, que je die
Que ce livre ay mis en rime,
Prenez tout le ver penultime
Et les lettres desassamblez,
Puis autrement les rassamblez,
Et dou darrein la premereinne.
Adont porrez savoir sans peinne
Mon nom et mon seurnom sans faille,
Car lettre n'i a qui y faille.
Autrement dire ne le quier,
Mais devotement vous requier
Qu'Amours priez qu'elle me teingne
Pour sien, et que ma dame deigne
Mon petit service en gré prendre;
Car je ne puis a rien entendre,
Fors seulement que si la serve
Que sa bonne grace desserve.
Or pri Amours que si le face
Que n'i mesprengne, ne mefface,
Car il n'est riens dont tant m'esmaie,
Ne de quoy si grant doubtance aie,
Que de ce que trop po ne dure
Pour li servir sans mespresure;
Et j'en ay bonne volenté.
Or me doint Dieus vie et santé
Pour maintenir son dous service
Sans villain penser et sans vice.
Et quant je le vueil desvoloir,
Ne doit pas Amour non voloir,
Quant je le fais sans deshonnour,
Ne ce ne seroit pas s'onnour,
Se d'un gent voloir deceü
Avoit mon cuer qui l'a creü.
Explicit le Dit dou Lyon.
